Gengi krónunnar hefur jákvæð áhrif á ferðaþjónustu Ferðir upp á Snæfellsjökul njóta mikilla vinsælda . „ Það var gott sumar hjá okkur í fyrra en það er greinilegt að þetta ætlar að verða betra . Meira er um erlenda gesti en áður og kannski er gengið að hafa áhrif . Það er ódýrara að koma til Íslands en áður , “ segir Kristín Jóhannesdóttir hótelstjóri Hótels Ólafsvíkur sem einnig rekur ferðaþjónustuna Snjófell á Arnarstapa sem gerir út á stuttar ferðir inn á Snæfellsjökul á snjótroðurum og leigir út snjósleða . Kristín segir að ágætlega hafi gengið með ferðir inn á jökulinn frá því sumarvertíðin byrjaði um miðjan júní , það hafi gefið marga mjög bjarta og fallega daga á jöklinum . Ferðir eru með tveggja tíma millibili frá klukkan tíu á morgnana til ellefu á kvöldin . Farið er á tveimur snjótroðurum með farþegasleða og tekur hver troðari um sig 20 manns . „ Það er búið að vera ágæt aðsókn í ferðirnar en við hefðum þó getað tekið við fleira fólki . Það er meiri ásókn í sleðana , þeir eru mjög vinsælir . Snjórinn er reyndar farinn að minnka , komið niður í gamla sjóinn og greinilegt að vertíðin verður búin núna í lok mánaðarins , “ segir Kristín en Snjófell er með 12 sleða í notkun að staðaldri og 18 þegar mest er .